潁州擇勝亭詩
作者：蘇轍
朝代：宋

paragraphs: 我嗟世人，誰實與謀。
生伏其廬，死安於丘。
既成不化，窘若縶囚。
我行四方，所見或不。
江海之民，生託于舟。
前炊釜鬵，後鑿匽溲。
晝設豆觴，夕張衾稠。
出入濤瀾，歸宿汀洲。
與風皆行，與水皆浮。
坐食網罟，以魚去留。
居無四鄰，行無朋儔。
胡貊之民，駕車以遊。
外纏毳韋，內輯貂鼬。
美水薦草，驅馬縱牛。
逐射兔鹿，聚爬薪槱。
食肉飲水，雨雪相咻。
草盡水乾，風卷雲收。
所至成羣，不懷一陬。
今我柰何，橫自綢繆。
翼爲華堂，涌爲層樓。
繚以修垣，貫以通溝。
勢窮物變，何異一漚。
棄之不忍，徙去莫由。
矧茲士夫，泛焉周流。
如燕巢春，知不期秋。
修椽高棟，徒與民仇。
一日安居，百年怨尤。
我兄和仲，塞剛立柔。
視民如傷，有急斯周。
視身如傳，苟完不求。
山磐水嬉，習氣未瘳。
豈以吾好，而俾民憂。
潁尾甚清，湖曲孔幽。
風有翠幄，雨有赤油。
匪舟匪車，亦可相攸。
民曰公來，庶幾無愁乎。